CELEX: 32011D0004(01)
Language: lt
Date: 1301529600000
Title: 2011/227/ES: 2011 m. kovo 31 d. Europos centrinio banko sprendimas dėl laikinų priemonių dėl Airijos Vyriausybės išleistų arba garantuotų antrinę rinką turinčių skolos priemonių tinkamumo (ECB/2011/4)

8.4.2011   
            
            
               LT
            
            
               Europos Sąjungos oficialusis leidinys
            
            
               L 94/33
            
         EUROPOS CENTRINIO BANKO SPRENDIMAS
   2011 m. kovo 31 d.
   dėl laikinų priemonių dėl Airijos Vyriausybės išleistų arba garantuotų antrinę rinką turinčių skolos priemonių tinkamumo
   (ECB/2011/4)
   (2011/227/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos centrinio banko statutą (toliau – ECBS statutas), ypač į jo 12 straipsnio 1 dalį ir 34 straipsnio 1 dalies antrą įtrauką kartu su 3 straipsnio 1 dalies pirma įtrauka ir 18 straipsnio 2 dalimi,
   kadangi:
   
               (1)
            
            
               vadovaujantis ECBS statuto 18 straipsnio 1 dalimi, Europos centrinis bankas (ECB) ir valstybių narių, kurių valiuta yra euro, nacionaliniai centriniai bankai gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu. Eurosistemos pinigų politikos operacijoms reikalingo įkaito tinkamumo kriterijai yra nustatyti 2000 m. rugpjūčio 31 d. Gairių ECB/2000/7 dėl Eurosistemos pinigų politikos priemonių ir procedūrų (1) I priede (toliau – Bendrieji dokumentai).
            
         
               (2)
            
            
               Vadovaujantis Bendrųjų dokumentų 1.6 skirsniu, ECB valdančioji taryba gali bet kuriuo metu pakeisti Eurosistemos pinigų politikos operacijų įgyvendinimui taikomas priemones, sąlygas, kriterijus ir procedūras. Vadovaujantis Bendrųjų dokumentų 6.3.1 skirsniu, Eurosistema pasilieka teisę spręsti, ar emisija, emitentas, skolininkas arba garantas atitinka jiems taikomus griežtų kredito standartų reikalavimus bet kokios, jos manymu, aktualios informacijos pagrindu.
            
         
               (3)
            
            
               Šiuo metu finansų rinkoje susiklostė išimtinės aplinkybės, susidariusios dėl Airijos Vyriausybės fiskalinės padėties dėl koregavimo plano, kurį remia euro zonos valstybės narės ir Tarptautinis valiutos fondas. Dėl to yra sutrikdytas Airijos Vyriausybės išleistų vertybinių popierių normalus vertinimas rinkoje ir tai daro neigiamą poveikį finansų sistemos stabilumui. Dėl šios išimtinės padėties reikia nedelsiant laikinai pakoreguoti Eurosistemos pinigų politikos sistemą.
            
         
               (4)
            
            
               Valdančioji taryba įvertino tai, kad Airijos Vyriausybė patvirtino ekonomikos ir finansų koregavimo programą, dėl kurios ji tarėsi su Europos Komisija, ECB ir Tarptautiniu valiutos fondu, taip pat tvirtą Airijos Vyriausybės įsipareigojimą visapusiškai įgyvendinti šią programą. Valdančioji taryba taip pat įvertino tai, kad Airijos Vyriausybė jau įgyvendino dalį programos, ir tam pritarė. Valdančioji taryba taip pat įvertino šios programos poveikį Airijos Vyriausybės išleistiems vertybiniams popieriams Eurosistemos kredito rizikos valdymo požiūriu. Valdančioji taryba laiko programą tinkama, taigi, kredito rizikos valdymo požiūriu, Airijos Vyriausybės išleistos arba garantuotos antrinę rinką turinčios skolos priemonės išsaugo pakankamą kokybės standartą, kad jos ir toliau būtų tinkamos būti įkaitu Eurosistemos pinigų politikos operacijoms, nepaisant jokių išorinių kredito vertinimų. Šie teigiami įvertinimai yra pagrindas imtis šio išimtinio ir laikino suspendavimo, kuris yra priimamas siekiant skatinti finansų įstaigų patikimumą ir taip stiprinti visos finansų sistemos stabilumą bei apsaugoti šių įstaigų klientus. Tačiau ECB turėtų atidžiai stebėti, ar Airijos Vyriausybė yra ir toliau tvirtai įsipareigojusi visapusiškai įgyvendinti ekonomikos ir finansų koregavimo programą, kuri yra šių priemonių pagrindas.
            
         
               (5)
            
            
               Šis sprendimas bus taikomas laikinai, kol Valdančioji taryba nuspręs, kad finansų sistemos stabilumas leidžia normaliai taikyti Eurosistemos pinigų politikos operacijų sistemą,
            
         PRIĖMĖ ŠĮ SPRENDIMĄ:
   1 straipsnis
   Kai kurių Bendrųjų dokumentų nuostatų suspendavimas
   1.   Vadovaujantis 2 ir 3 straipsniais suspenduojami Eurosistemos minimalūs reikalavimai dėl kredito kokybės minimalių ribų, nurodyti Bendrųjų dokumentų 6.3.2 skirsnyje nustatytose Eurosistemos kredito vertinimo pagrindų taisyklėse antrinę rinką turinčiam turtui.
   2.   Esant bet kokiam šio sprendimo ir Bendrųjų dokumentų neatitikimui vadovaujamasi sprendimu.
   2 straipsnis
   Airijos Vyriausybės išleistų antrinę rinką turinčių skolos priemonių kaip įkaito tolesnis tinkamumas
   Airijos Vyriausybės išleistoms antrinę rinką turinčioms skolos priemonėms netaikoma Eurosistemos kredito kokybės minimali riba. Šis turtas yra tinkamas įkaitas Eurosistemos pinigų politikos operacijoms, nepaisant jo išorinio kredito vertinimo.
   3 straipsnis
   Airijos Vyriausybės garantuotų antrinę rinką turinčių skolos priemonių kaip įkaito tolesnis tinkamumas
   Airijoje įsteigtų subjektų išleistoms ir Airijos Vyriausybės visapusiškai garantuotoms antrinę rinką turinčioms skolos priemonėms netaikoma Eurosistemos kredito kokybės minimali riba. Airijos Vyriausybės teikiamai garantijai ir toliau taikomi Bendrųjų dokumentų 6.3.2 skirsnyje nustatyti reikalavimai. Šis turtas yra tinkamas įkaitas Eurosistemos pinigų politikos operacijoms, nepaisant jo išorinio kredito vertinimo.
   4 straipsnis
   Įsigaliojimas
   Šis sprendimas įsigalioja 2011 m. balandžio 1 d.
   
      Priimta Frankfurte prie Maino 2011 m. kovo 31 d.
      
         
            ECB pirmininkas
         
         Jean-Claude TRICHET
      
   
   
      (1)  OL L 310, 2000 12 11, p. 1.